সিঙ্গুর আন্দোলন নিয়ে মমতা বন্দ্যোপাধ্য়ায়ের সঙ্গে বুদ্ধদেব ভট্টাচার্যর মনোমালিন্য কোন পর্যায়ে ছিল তা নিয়ে নতুন করে কিছু বলার নেই। রাজভবনে তৎকালীন রাজ্যপাল গোপালকৃষ্ণ গান্ধীর মধ্যস্থতায় সিঙ্গুর সমাঝোতা বৈঠকের শেষে মমতার সঙ্গে হাত মেলাননি ক্ষিপ্ত বুদ্ধদেব। দুই জাঁদরেল রাজনৈতিক ব্যক্তিত্বর মধ্যে এককালে যে বৈরিতা ছিল তা সময়ের গতিতে অনেকটা কমেছে। সম্প্রতি অসুস্থ বুদ্ধদেবকে দেখতে দু'বার তাঁর পাম এভিনিউ-এর ফ্ল্যাটেও গিয়েছিলেন মুখ্যমন্ত্রী মমতা বন্দ্যোপাধ্যায়। সেই সাক্ষাৎ যথেষ্টই সৌজন্যের ছিল। কিন্তু, রাজনৈতিক বৈরিতা নিরসন মানেই যে রাজনৈতিক আদর্শের সমঝোতা তা হয়তো নয়। আর এদিন অসুস্থ শরীরে লিখিত বিবৃতিতে তা যেন মমতা বন্দ্যোপাধ্যায়ের সামনে প্রতিষ্ঠিত করে দিলেন বুদ্ধদেব।